钦定古今图书集成/明伦汇编/闺媛典/第203卷 > 蒋一阳妻吴氏
## 钦定古今图书集成/明伦汇编/闺媛典/第203卷 > 蒋一阳妻吴氏

按《如皋县志》：“吴氏，蒋一阳妻。年十七归阳，阅二岁方
娠而阳亡。又阅月，曾祖姑及王舅相继俱丧。氏尽鬻
其产，半举三丧，半以奉姑。𫗴粥弥月，生子鸣惊。值岁
饥，盗入其室，氏拥姑抱孤，诉其艰苦，盗感泣去。未几，
姑没。墟莽间鬼火夜青，且渐逼，氏语鬼曰：‘吾初心死
不易也’。”鬼辄哭有声，自兹遂绝。既服阕，恶族利其产
谋嫁之，诬以讼，旋得白。虑伤其孤，迁学宫傍，择学行
俱优者与缔姻，藉以教其子。修脯不给，仍绩纴佐之。
鸣惊，卒为诸生，有声黉序。县令李衷纯请于学使，赉
以粟帛，旌其门。